b"\n_START_ARTICLE_\nKompiuterin\xc4\x97 lingvistika\n_START_PARAGRAPH_\nKompiuterin\xc4\x97 lingvistika \xe2\x80\x93 taikomosios kalbotyros \xc5\xa1aka, nukreipta \xc4\xaf nat\xc5\xabralios kalbos apdorojim\xc4\x85 ir analiz\xc4\x99 \xc4\xafvairiomis kompiuterin\xc4\x97mis technologijomis. Kompiuterin\xc4\x97 lingvistika glaud\xc5\xbeiai susijusi su dirbtinio intelekto, pa\xc5\xbeinimo \xe2\x80\x93 kognityviniais mokslais. Pagrindin\xc4\x97s kryptys: hiperteksto ir informacijos paie\xc5\xa1kos sistemos, automatinis (ma\xc5\xa1ininis) vertimas, kompiuterin\xc4\x97 leksikografija, \xc5\xa1nekos atpa\xc5\xbeinimas ir sintez\xc4\x97, dokument\xc5\xb3 vadyba (plagiato vadyba, automatini\xc5\xb3 santrauk\xc5\xb3 sudarymas, autoryst\xc4\x97s nustatymas ir kt.).\n_START_SECTION_\nIstorija\n_START_PARAGRAPH_\nKaip savaranki\xc5\xa1kas mokslas kompiuterin\xc4\x97 lingvistika prad\xc4\x97jo formuotis XX a. 7-ame de\xc5\xa1imtmetyje.  Jos istorija tiesiogiai susijusi su kompiuterini\xc5\xb3 technologij\xc5\xb3 raida: nuo 1946 m Pensilvanijos universitete sukurto ENIAC'o, lempin\xc4\x97s pirmosios kartos skai\xc4\x8diavimo ma\xc5\xa1inos, sv\xc4\x97rusios 30 ton\xc5\xb3 ir u\xc5\xbeiman\xc4\x8dios 150 m sal\xc4\x99, v\xc4\x97liau, puslaidininkini\xc5\xb3, ma\xc5\xa1in\xc5\xb3 su mikroschemomis, pagaliau -  ketvirtosios kartos optini\xc5\xb3 skai\xc4\x8diavimo sistem\xc5\xb3, iki \xc5\xa1i\xc5\xb3 dien\xc5\xb3 naujausi\xc5\xb3 skaitmenini\xc5\xb3 \xc4\xafrengini\xc5\xb3. Kompiuterin\xc4\x97s lingvistikos teorija vyst\xc4\x97si ant matematin\xc4\x97s lingvistikos, kalbotyros (ypa\xc4\x8d generatyvizmo), informacijos teorijos pagrind\xc5\xb3. D. Hays (jis laikomas kompiuterin\xc4\x97s lingvistikos termino autoriumi), R.Kay, J. R. Searle, R. Grishman  - \xc5\xbeymiausi kompiuterin\xc4\x97s lingvistikos mokslo pradininkai, o tikruoju pionieriumi laikytinas italas Roberto Busa, kuris 1946 m IBM kompanijai pasi\xc5\xabl\xc4\x97 kompiuteriu i\xc5\xa1analizuoti Tomo Akvinie\xc4\x8dio tekstus, taip pirm\xc4\x85 kart\xc4\x85 buvo prad\xc4\x97ti klasifikuoti \xc5\xbeod\xc5\xbeiai, o ne skai\xc4\x8diai._NEWLINE_\xc5\xa0iuo metu did\xc5\xbeiausia mokslin\xc4\x97 kompiuterin\xc4\x97s lingvistikos organizacija \xe2\x80\x93 Kompiuterin\xc4\x97s lingvistikos asociacija \xe2\x80\x93 kas dveji metai organizuoja did\xc5\xbeiules tarptautines konferencijas \xe2\x80\x93 COLING. JAV leid\xc5\xbeiamas mokslinis \xc5\xbeurnalas \xe2\x80\x9eComputational linguistics\xe2\x80\x9c.\n_START_SECTION_\nStudijos\n_START_PARAGRAPH_\nLietuvoje kompiuterin\xc4\x97s lingvistikos bakalauro studij\xc5\xb3 programa nuo 2006 met\xc5\xb3 vykdoma KTU Humanitarini\xc5\xb3 moksl\xc5\xb3 fakultete.  Studijos yra tarpdalykin\xc4\x97s, derinan\xc4\x8dios kalbotyros ir informatikos mokslus. Nuosekliai ir universitetiniu lygmeniu studijuojama lietuvi\xc5\xb3 kalbos sistema, \xc4\xafgyjama daug angl\xc5\xb3 kalbos \xc5\xbeini\xc5\xb3, kurios reikalingos norint kurti gramatikos kategorij\xc5\xb3, sintaksini\xc5\xb3 konstrukcij\xc5\xb3, leksem\xc5\xb3 modelius, sudarant kompiuterinius \xc5\xbeodynus. Studentai susipa\xc5\xbe\xc4\xafsta ir \xc4\xafgyja praktinio darbo su \xc4\xafvairiomis kalbos ir \xc5\xa1nekos technologijomis \xe2\x80\x93 tekstynais, \xc5\xa1nekos sintezatoriais, vertimo atmintimis, programine \xc4\xafranga, reikalinga darbui leidybos, dokument\xc5\xb3, teksto ir hiperteksto tvarkybos, reklamos, automatinio vertimo ir kitose, su nat\xc5\xabralia kalba susijusiose srityse._NEWLINE_Studij\xc5\xb3 programoje dirba daug d\xc4\x97stytoj\xc5\xb3 i\xc5\xa1 Kalbotyros, Valdymo technologij\xc5\xb3, Kompiuterini\xc5\xb3 tinkl\xc5\xb3 katedr\xc5\xb3 ir kit\xc5\xb3 padalini\xc5\xb3. Studentai turi galimyb\xc4\x99 pagal Erasmus main\xc5\xb3 program\xc4\x85 vien\xc4\x85 semestr\xc4\x85 studijuoti tarptautin\xc4\x97je, angl\xc5\xb3 kalba vykdomoje Kompiuterin\xc4\x97s lingvistikos programoje Tiubingeno universitete. _NEWLINE_KTU leid\xc5\xbeiamame \xc5\xbeurnale \xe2\x80\x9eKalb\xc5\xb3 studijos\xe2\x80\x9c skirtas atskiras skyrius straipsniams, nagrin\xc4\x97jantiems \xc4\xafvairius kalb\xc5\xb3 technologij\xc5\xb3 panaudojimo analizuojant ar mokant kalb\xc5\xb3 aspektus."